Dette er lekkasjene fra statsbudsjettet for 2020.

Regjeringens budsjett for 2020 blir lagt frem på mandag. Her er det vi vet så langt.

Partilederne Kjell Ingolf Ropstad (KrF), Siv Jensen (Frp), Erna Solberg (H) og Trine Skei Grande (V) er blitt enige om statsbudsjettet for 2020 på kammerset. Mange små og store godbiter er gitt ut på forhånd. Håkon Mosvold Larsen

5. okt. 2019 20:01 Sist oppdatert 8. oktober 2019

Det er foreløpig 36 punkter på listen over lekkasjer fra statsbudsjettet for 2020.

Spennet er stort fra klimatiltak på totalt 7 mrd. kroner til 50 millioner kroner til å bygge om fem togvogner til sovevogner.

Ingen innstramminger er lekket, mens én lekkasje om skattelette har kommet ut.

Noen av punktene er oppfølging av Granavolden-plattformen de fire regjeringspartiene ble enige om. Økt barnetrygd er et eksempel på dette.

Det har nettopp vært kommunevalg. Lekkasjene sprer seg derfor pent utover landet, gjerne i fotsporene til partitoppenes reiser.

Her er listen:

I punktet om familiegjenforening er det presisiert 8. oktober at dette bare gjelder familiegjenforening i flyktningesaker.

Eiendomsskatt

Regjeringen vil redusere den maksimale satsen på eiendomsskatten ytterligere, ned til 4 promille.

Gorm Kallestad / NTB scanpix

Barnetrygd

Barnetrygden skal øke med 3600 kroner i året for barn opp til fylte seks år. Det skjer fra 1. september 2020.

Familiegjenforening

Regjeringen gjør det billigere å få familiegjenforening i flyktningesaker. De foreslår å redusere gebyret knyttet til familiegjenforening med over 25 prosent, ifølge VG. Reduksjonen skal utgjøre 2700 kroner.

Klimatiltak

Det settes av 7 mrd. kroner til klimatiltak. Av dette skal 1,8 mrd. brukes på fornybarsatsing, 1,4 mrd. på miljø og klima, 3,3 mrd. på klima og skog og 520 mill. kroner på bærekraftig hav.

Av de 7 mrd. kronene går 500 mill. kroner til klimatilpasningstiltak i utviklingsland.

De fordeler seg slik: 100 mill. til klimatilpasning, forebygging og sultbekjempelse, 100 mill. til matsikkerhet, fiskeri og landbruk, 50 mill. til bærekraftig havbruk, 200 mill. til klimatilpasning i det grønne klimafondet og 50 mill. til FNs tilpasningsfond.

Forsvaret

Det settes av 2,4 mrd. kroner ekstra på forsvarsbudsjettet for å oppfylle langtidsplanen for Forsvaret.

Les hele saken: Flere milliarder ekstra skal «fullfinansiere» Forsvaret

Terje Pedersen / NTB scanpix

Klimavennlig teknologi

700 mill. kroner settes av til det statlige selskapet Nysnø Klimainvesteringer, som investerer i bedrifter som utvikler ny, klimavennlig teknologi.

Fortsatt støtte til HRS

Organisasjonen Human Rights Service vil få videreført sin statsstøtte på 1,8 millioner kroner i neste års statsbudsjett, ifølge NRK.

Flere har krevd at Human Rights Service (HRS) – som blant annet driver det innvandrings- og islamkritiske nettstedet rights.no – skal få kuttet støtten.

De siste to årene har HRS fått 1.835.000 kroner i tilskudd. Mandag morgen skriver NRK at regjeringen går inn for å videreføre dette beløpet, melder NTB.

Sykehjem og omsorgsboliger

400 mill. kroner over fire år er satt av til å bygge eller renovere sykehjem og omsorgsboliger.

E-helse

373 mill. kroner går til e-helse. Av disse skal 138 mill. gå til å sikre drift og vedlikehold av nasjonale e-helseløsninger, 84 mill. til styrking av pasientsikkerheten og etableringen av et standardisert språk, 131 mill. skal gå til arbeid med nasjonal helseanalyseplattform, og 20 mill. går til modernisering av Folkeregisteret.

Vil fjerne særordninger for flyktninger

Flyktninger som får opphold i Norge har i dag krav på rettigheter som ellers krever 40 års medlemskap i folketrygden. Ifølge VG vil regjeringen fjerne retten til pensjon fra første dag etter oppholdstillatelse og heve kravet til botid før man får arbeidsavklaringspenger og uføretrygd for flyktninger.

Eget bistandsprogram

150 mill. kroner settes av til et eget bistandsprogram for å bekjempe menneskehandel og vår tids slaveri. 466 millioner kroner skal gå til internasjonalt hjelpearbeid for sårbare grupper.

Fylkeskommunale veier

100 mill. kroner settes av for å ruste opp viktige fylkeskommunale veier.

Meråkerbanen og Trønderbanen

100 mill. kroner går til elektrifisering av Meråkerbanen og Trønderbanen mellom Trondheim og Stjørdal.

Berit Roald / NTB scanpix (arkivfoto)

Tarmkreftscreening

Regjeringen vil øke bevilgningen til tarmkreftscreening med 24,7 millioner kroner til totalt 97 millioner kroner neste år, ifølge VG.

Ocean Space Center

55 mill. kroner går til forprosjektering av Ocean Space Center i Trondheim, som skal være et ledende senter for havromsteknologi.

Tak på foreldrebetaling på SFO

Det settes et tak på foreldrebetalingen på SFO for elever på 1. og 2. trinn fra neste skoleår. Prisen per plass skal ikke være høyere enn 6 prosent av husstandens inntekt. Dette koster staten 58 mill. kroner i 2020.

Illustrasjonsfoto: Gorm Kallestad / NTB scanpix

Gratis SFO for enkelte elever

Elever på 5. til 7. trinn med særskilte behov får gratis SFO fra neste skoleår. Det koster 21 mill. kroner i 2020.

Flere skal fullføre videregående

50 mill. kroner skal brukes på å få flere med innvandrerbakgrunn til å fullføre videregående skole.

NTNU får 50 mill.

Opp mot 50 mill. kroner går til forprosjektering av campus og samling av NTNU på Gløshaugen.

Oppretter eldreombud

Det opprettes et eldreombud som skal fremme eldres rettigheter, interesser og behov. Ombudet skal lokaliseres i Ålesund.

Mer penger til dataspillutvikling

Støtten til dataspillutvikling økes fra 30 til 40 mill. kroner.

Nytt vikingtidsmuseum

35 mill. kroner går til oppstart av nytt vikingtidsmuseum på Bygdøy.

Håkon Mosvold Larsen/NTB scanpix

Integrering og likestilling

25 mill. kroner går til mangfold, integrering og likestilling ved ulike prosjekter på kulturfeltet. Regjeringen vil foreslå at 5 mill. skal brukes på en ny tilskuddsordning for inkludering i kulturlivet.

Vil styrke Arbeidstilsynet og Petroleumstilsynet

25 mill. kroner går til å styrke Arbeidstilsynet og Petroleumstilsynet, samt norsk deltagelse i EUs arbeidsmarkedsbyrå. I tillegg skal det etableres et lavterskeltilbud i nemnd for saker om gjengjeldelse på grunn av varsling.

Bryggens museum får penger

Bryggens museum i Bergen får 16 mill. kroner til oppgraderinger.

Heroinassistert behandling

Regjeringen setter av 13,1 mill. til et forsøk med heroinassistert behandling neste år. I prøveprosjektet kan det inkluderes 300 ruspasienter.

Ny redningsbase i Troms

En ny redningsbase skal etableres i Troms. Lokalisering er ikke klarlagt, men det blir trolig Tromsø eller Bardufoss.

Stavanger Universitetssjukehus

60 mill. kroner går til bygging av undervisnings- og forskningslokaler ved det nye Stavanger Universitetssjukehus (SUS) på Ullandhaug.

Carina Johansen / NTB scanpix (arkivfoto)

Økt støtte til Education Cannot Wait

Fondet Education Cannot Wait for utdanning for barn og unge i krise- og konfliktområder får 500 mill. kroner i økt støtte fra 2019 til 2022. Det er ikke kjent hva økningen vil utgjøre i 2020-budsjettet.

Økt støtte til globalt fond

Norge øker støtten til det globale fondet for bekjempelse av aids, tuberkulose og malaria med 20 mill. kroner i perioden 2020–2022. Det er ikke kjent hva økningen vil utgjøre i 2020-budsjettet.

Forebygging av hat

Økt støtte til styrking av opplæringstilbud som driver forebygging av hat, som 22. juli-senteret og Dembra.

Fritidsaktiviteter for barn og unge

60 millioner kroner bevilges for å få flere kommuner til å være forsøkskommuner der barn og unge mellom 6 og 18 år får dekket utgifter til fritidsaktiviteter.

Forskningsrådet

Forskningsrådet får 11 millioner kroner til forskningsprogrammet «Utenriks», som skal brukes på prosjektene «Europa i endring» og «Asia i endring»

Kvamstunnelen

100 millioner til tunnel og skredsikring over Kvamskleiva på E16 nord for Fagernes. Det er satt av 25 millioner kroner til forbedringsarbeid på riksvei 4 gjennom Gran og Lunner.

Fem nye sovevogner

50 mill. kroner settes av til å bygge om fem togvogner til sovevogner.

Penger til bransjeprogrammer

15 mill. kroner går til bransjeprogrammer. 5 mill. settes av til å utvide bransjeprogrammet i industri- og byggenæringen, 10 mill. til å utvikle et nytt bransjeprogram.

Gatehospitalet i Bergen

150 mill. kroner over kommunerammen skal gå til opptrappingsplanen for rus og 29 mill. til gatehospitalet i Bergen.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding